《题日哦轩》
宋代·娄机

高轩多暇日，宴寝独怡神。
风俗谁今古，云山自主宾。
滩平分燕尾，松老半龙鳞。
徙倚清阴下，吟怀愧昔人。

作者简介：（1133—1211）嘉兴人，字彦发。孝宗乾道二年进士。累官至太常少卿兼权中书舍人。以力阻韩侂胄开边去职。侂胄败，召为吏部侍郎，进参知政事。在官守法度，惜名器，称奖人才，不遗寸长。以资政殿学士致仕。卒谥忠简。平生深于书学，尺牍人多藏弆。有《班马字类》。